Väestönvaihto

Väestönvaihto on uskomus, jonka mukaan länsimaiden valkoinen väestö pyritään tarkoituksellisesti alistamaan vähemmistöksi ja vähitellen korvaamaan. Suojelupoliisin vuoden 2020 vuosikirjan mukaan ”Tämä salaliittoteoreettinen viitekehys nojaa ajatukseen maahanmuuton ja monikulttuurisuuden muodostamasta perustavanlaatuisesta uhkasta länsimaiselle valkoiselle väestölle.” Väestönvaihtoteoria on yksi äärioikeistolaisten terroristien aatteellisista vaikuttimista, mikä ilmeni esimerkiksi Christchurchin terrori-iskussa 2019. Suojelupoliisin mukaan iskuihin liittyvää propagandamateriaalia on havaittu myös suomalaisen äärioikeiston keskuudessa. 

Politiikassa on retoriikan tasolla käytetty viittauksia väestönvaihtoon tai väestöllisiin muutoksiin. Politiikassa väestönvaihdosta ovat 2010-luvulta alkaen puhuneet useat oikeistopopulistiset poliitikot. Suomessa perussuomalaisten puheenjohtaja Riikka Purra on sanonut, että puolue ei usko salaliittoihin.

Suomessa nostettiin vuonna 2022 syyte kolmea miestä vastaan valmistautumisesta terrorismirikosten tekemistä varten. Apulaisvaltakunnansyyttäjän mukaan epäillyt uskoivat, että vallanpitäjien salaliiton vuoksi maassa on tapahtumassa väestönvaihto. Poliisin mukaan mahdollisina iskun kohteina oli poliittisia päättäjiä. Syyttäjän mukaan ajatuksesta tulisi käyttää termiä väestönvaihtouskomus ja poliitikkojen tulisi harkita sitä, millaisia käsitteitä he julkisuudessa käyttävät.

Käsitteen alkuperä

Ranskalainen äärioikeisto 

Käsitteen ”väestönvaihto” (, ’suuri korvaaminen’) esitti näkyvästi vuonna 2010 ranskalainen kirjailija Renaud Camus kirjassaan Le grand remplacement. Camus’n mukaan väestönvaihdossa valkoisten muodostama kansa korvautuu parin sukupolven kuluessa mustien ja ruskeiden maahantulijoiden muodostamalla kansalla, joka ei sulaudu kantaväestöön, koska ei voi eikä halua. Camus ja muut henkilöt olivat käyttäneet termiä jo aikaisemmin. Camus’n teoksista väestönvaihto alkoi terminä levitä ranskalaisiin äärioikeistopiireihin ja sitä kautta myöhemmin muualle.

Ajatus ”suuresta korvaamisesta” tuli Camus’lle Pohjois-Amerikan ranskalaisten acadialaisten etnisestä puhdistuksesta ja karkotuksesta (Grand dérangement) englantilaisten siirtolaisten tieltä 1700-luvulla. Camus itse kertoi tulleensa tietoiseksi ranskalaisten korvautumisesta omassa maassaan silloin, kun hänet oli palkattu toimittamaan ranskalaista turistiopasta. Kierrellessään Ranskan kaupunkeja ja kuntia Camus huomasi jopa ikivanhojen kylien väestön muuttuneen täydellisesti. Camus siteeraa kirjansa jälkisanoissa brittiläisen poliitikon Enoch Powellin näkemystä tulevista rotusuhteista ja ranskalaisen kirjailijan Jean Raspailin kuvausta lännen romahtamisesta kolmannen maailman maahanmuuton ”hyökyaallon” seurauksena. Powell esitti näkemyksensä vuoden 1968 ”Rivers of Blood” -puheessa, ja Raspail kirjoitti lännen romahtamisesta vuonna 1973 julkaistussa romaanissa Pyhien leiri.

Camus selitti termiään vuoden 2018 englanninkielisessä teoksessaan You Will Not Replace Us. Hän korosti, että on olemassa ryhmä ihmisiä, väestönvaihtajia, jotka ajavat monikulttuurisuutta ja jotka haluavat vaihtaa sekä ihmiset että koko länsimaisen sivilisaation. Maahanmuuttajat taas eivät ole ”eurooppalaisen valkoisen rodun sekä kreikkalaisen ja latinalaisen kulttuurin ja kristinuskon kansaa.” Camus’n mukaan modernin olemus on se, että kaikesta tulee vaihdettavissa olevaa. Hänen mukaansa yksilö voi sulautua uuteen kulttuuriin, mutta kokonainen kansa, sivilisaatio tai uskonto ei. Camus’n mukaan on myös ihmisiä, jotka ovat valmiita vastustamaan väestönvaihtoa kaikin tavoin aina kuolemaan asti.

Politiikan tutkija Aurelien Mondonin mukaan Camus yhdisti vanhoja käsitteitä ja keksi väestönvaihtoteorian nimen, mutta muuten hänen teoriansa juuret ovat ranskalaisen laitaoikeiston aatemaailmassa ja sen leviämisessä vuosikymmenten mittaan valtavirtaan. Historioitsija Richard Wolin jakaa käsityksen, jonka mukaan Camus oli enemmän käsityksen popularisoija kuin alkuunpanija. Wolin juontaa Camus’n ajattelun juuret eurooppalaiseen vastavalistukseen, jonka linjan hän näkee alkavan Joseph de Maistren reaktionaarisesta ajattelusta. Väestönvaihtoteorian edeltäjänä on nähty Édouard Drumontin juutalaisvastaiset julkaisut 1800-luvulla sekä ranskalaisnationalisti Maurice Barrès, joka kirjoitti 1900-luvun alussa juutalaisen maahanmuuttajaväestön voivan ottaa Ranskassa vallan tuhoisin seurauksin. Richard Wolinin mukaan tämä linja johtaa Action Françaisen kaltaisiin 1930-luvun nationalistisiin liikkeisiin, jotka vaativat ”Ranskaa ranskalaisille”. 

Camus’n väestönvaihdon käsitteen on nähty kytkeytyvän Ranskassa 1960-luvulla nousseen niin sanotun uuden oikeiston (nouvelle droite) teeseihin. Nouvelle droite ei enää vedonnut perinteisiin rotuoppeihin ja avoimen vallankumoukselliseen fasismin perinteeseen. Päästäkseen pois politiikan marginaalista postfasistit nimesivät itsensä uusoikeistoksi ja suuntautuivat biologisen rasismin sijasta kulttuuriseen rasismiin ja identiteetteihin. Nouvelle droite otti käyttöön metapoliittisen strategian, jossa pyrittiin vaikuttamaan julkisuuden puhetapoihin. Alain de Benoist ja muut toimijat perustivat vuonna 1968 GRECE-ajatuspajan. Sen piirissä esitettiin, että länsimainen tasa-arvoajattelu ja talouden kansainvälistyminen johtavat maailman yhtenäistymiseen ”etnopluralismin” kustannuksella. Benoist jopa ylisti 1980-luvulla noussutta poliittista islamia siitä, että se vastusti Yhdysvaltain johtamaa globalisaatiota.

Camus nousi 2010-luvulla ranskalaisen oikeiston usein lainaamaksi julkiseksi keskustelijaksi. Hän edisti väestönvaihdon nostamista politiikkaan aluksi osallistumalla identitaarisen liikkeen järjestämiin kokouksiin. Identitaarien tavoitteena Euroopan valkoisen väestön kulttuurin ja etnisyyden suojeleminen. Ranskassa liikettä edustaa Les Identitaires. Vuonna 2012 Camus perusti oman puolueen, jonka tavoitteena on Ranskassa asuvien siirtolaisten ja heidän jälkeläistensä takaisinmuutto heidän alkuperämaihinsa. Camus’ta syytettiin antisemitismistä, mutta useat oikeistokonservatiiviset juutalaiset, kuten Alain Finkielkraut, puolustivat Camus’ta ja hänen näkemyksiään. 

Camus’n arvostelijoihin puolestaan kuului muun muassa aatehistorioitsija Mark Lilla, jonka mukaan Camus’n rooli on olla edustava välittäjä, jonka takana ovat hänen teostensa ksenofobiset ajatukset ja niitä toteuttava äärioikeisto. Kriitikoiden mukaan Camus’n katsomus edustaa myyttistä todellisuuden kahtiajakoa puhtaaseen ja epäpuhtaaseen. Useimpien tutkijoiden mukaan väestönvaihtoteoria tai -myytti on parhaimmillaan liioitteleva ja pahimmillaan vaarallisen virheellinen.

Antisemitismi ja ksenofobia 

Encyclopædia Britannican mukaan kuvitelmia hallitusten tai tarkemmin määrittelemättömien eliittien harjoittamasta salaisesta valkoisen väestön korvaamisesta on ollut liikkeellä valkoisen ylivallan kannattajien, antisemitistien ja muiden oikeistoekstremistien keskuudessa ainakin 1800-luvun lopulta saakka. Tunnetuin versio antisemitistisestä kuvitelmasta, jossa maailmaa hallitsee juutalainen salaliitto, ilmaistiin vuonna 1903 julkaistussa väärennetyssä dokumentissa Siionin viisaiden pöytäkirjat, joka levisi Venäjältä länsimaihin.

Supon mukaan väestönvaihtoteoria on kytköksissä etnonationalismiin, joka perustuu ajatukseen yhteiskunnan etnisen yhtenäisyyden säilyttämisestä. Toimittaja Jani Kaaron mukaan väestönvaihdoksen kaltaiset pelot ovat olleet historiallisesti yleisiä. Esimerkkejä tästä ovat huoli katolilaisten ja protestanttien väestösuhteista, 1800-luvun sosiaalidarvinistiset käsitykset köyhän alaluokan lisääntymisestä, niin sanottu keltainen vaara sekä siirtolaiskysymykset Yhdysvalloissa 1900-luvun alussa. Vuorollaan kiinalaisten, japanilaisten ja juutalaisten siirtolaisten väitettiin muodostavan ”invaasion”, joka korvaa Yhdysvaltain valkoisen väestön ja sen kulttuurin. 1900-luvun alussa edes italialaisia siirtolaisia ei pidetty todellisena valkoisena väestönä. Rotuteorioita teki tunnetuksi muun muassa Madison Grantin näennäistieteellinen kirja The Passing of the Great Race: Or, The Racial Basis of European History (1916), joka puolusti ”pohjoisen rodun” ylemmyyttä. Grant kampanjoi eugeniikan ja maahanmuuttokiintiöiden puolesta. Hänen teoksensa vaikutti merkittävästi Adolf Hitlerin ajatteluun.

Toisen maailmansodan päättymisen jälkeen ranskalainen Maurice Bardèche puolusti fasismin oikeutusta julkaisemalla holokaustin kieltäviä kirjoituksia. Bardèchen kaltaiset ranskalaiset uusfasistit reagoivat siirtomaavallan purkautumiseen muun muassa Ranskan ennen hallitsemissa maissa. Eurooppalainen äärioikeisto katsoi antikolonialismin haastavan valkoisen ylivallan ja kääntävän entiset ”orjien ja herrojen” roolit päälaelleen. Bardèche julisti liberaalin antirasismin olevan ”rotupetturuutta”. Hän väitti afrikkalaisten olevan todellisia rasisteja, jotka vihaavat eurooppalaisia ja ennusti maailmanlaajuista hyökkäystä vähemmistöön jääviä valkoisia vastaan. Tämän vuoksi Euroopan olisi muututtava ”linnoitukseksi”.

Bardèchea seuranneet nouvelle droiten kirjoittajat jatkoivat kansojen monimuotoisuuden ja perinteiden säilyttämisen teemalla. Ranskalainen uusoikeisto vaikutti etnonationalismiin eri maissa tarjoamalla ajatuskehyksen, jota voitiin soveltaa eri tilanteisiin. Ranskalaisen äärioikeiston arvostelijan, toimittaja ja poliitikko Raphaël Glucksmannin mukaan nouvelle droite omaksui tribalistisen, heimoajatteluun perustuvan identiteetin muodostamisen tavan, joka oli jäänyt Saksassa syrjään natsien hävittyä toisen maailmansodan. Saksalaisen poliittisen ajattelijan Carl Schmittin sanoin: ”Kerro minulle keitä vihollisesi ovat, ja minä kerron sinulle kuka olet”.

2000-luvulla Euroopassa levisi Eurabia-salaliittoteoria, jossa juutalaisten rooli uhkana on korvattu muslimeilla. Eurabia-käsitteen teki tunnetuksi kirjoittajanimi Bat Ye’or vuoden 2005 kirjassaan. Bat Ye’orin mukaan muslimit pyrkivät korvaamaan valkoiset eurooppalaiset korkeamman syntyvyyden kautta ja muuttamaan eurooppalaisten kulttuurin islamilaiseksi sivilisaatioksi. Väitteitä väestönvaihdosta ja Euroopan islamisaatiosta ovat levittäneet muun muassa vastajihadistisen ja identitaarisen liikkeen verkkokirjoittajat. Jotkut laitaoikeistolaiset kirjoittajat ovat esimerkiksi väittäneet, että joukkomurhaaja Anders Behring Breivikin manifesti ei viittaa salaliittoteoriaan, vaan todelliseen ilmiöön. 

Eräät äärioikeistolaiset väestönvaihtoteorian kannattajat ovat levittäneet niin sanottua Kalergi-salaliittoteoriaa, jonka mukaan itävaltalainen kreivi Richard Coudenhove-Kalergi, paneurooppalaisen liikkeen isähahmo, pyrki 1900-luvun alussa edistämään väestönvaihtoa Euroopassa. Heidän mukaansa Kalergin kuvaukset tulevaisuuden ihmisestä monirotuisena kertoivat siitä, että Kalergin suunnitelmana oli Euroopan ja valkoisen rodun hävittäminen. Tässä antisemitistisessä salaliittoteoriassa ajatellaan, että juutalaiset suunnittelevat maailman rotujen sekoittamista.

Tutkijat ovat kutsuneet edellä mainittuja uusia ja vanhoja, apokalyptisia salaliittoteorioita muun muassa ”diskursiivisiksi palimpsesteiksi”. Niiden nimi voi vuorollaan olla valkoisten sukupuutto, islamisaatio, Eurabia, Kalergi-suunnitelma tai väestönvaihto. Ne ovat joustavia kielellisiä muodosteita, jotka muotoutuvat paikallisen perinteen mukaan mutta säilyttävät ydinkertomuksen suunnitelmasta korvata valkoinen väestö. Salaliittoteorioiden tutkija Michael Barkunin mukaan apokalyptisessa salaliittoteoriassa me ja ne -vastakkainasetteluun yhdistyy teorian taipumus sopeutua uusiin asiayhteyksiin. Koska salaliittoteoriat eivät ole tieteellisten selitysten kaltaisia teorioita, jotkut tutkijat käyttävät käsitettä salaliittodiskurssi.

Valkoinen ylivalta 

Tutkijat ovat nähneet väestönvaihtoteorian edeltäjinä paitsi vanhat antisemitistiset salaliittomyytit myös uusnatsistisen salaliittoteorian ”valkoisten kansanmurhasta”. Ekstremismiä tutkineen professori Cynthia Miller-Idrissin mukaan 2000-luvun oikeistoekstremistien ideologiaan on kuulunut kolme osittain päällekkäistä kertomusta, jotka kuvaavat dystopista tulevaisuutta: väestönvaihtoteoria, jota on käytetty eri puolella maailmaa, ennen kaikkea Yhdysvalloissa käytetty teoria valkoisten kansanmurhasta sekä ensisijaisesti Euroopassa käytetty Eurabia-teoria. Näistä väestönvaihtoteoria on Miller-Idrissin mukaan 2020-luvun alussa johtava äärioikeistolainen salaliittoteoria väestömuutoksesta.

Ajatuksia valkoisen rodun tuhosta levitti muun muassa 1978 julkaistu rotusotaa kuvaava romaani Turnerin päiväkirjat. 1980-luvulta alkaen Ku Klux Klan -johtaja David Duken ja skinhead-ryhmien kaltaiset toimijat levittivät Yhdysvalloissa ajatuksia valkoisen väestön korvaavasta maahanmuutosta. Terroristijohtaja David Lane teki tunnetuksi väitettä valkoisten kansanmurhasta 1990-luvulla vankilassa kirjoittamassaan manifestissa. Lanen mukaan valkoisia uhkasivat maahanmuuton lisäksi muun muassa rotujen väliset avioliitot ja väittämänsä mukaan juutalaisten hallitsemat joukkotiedotusvälineet. Yksi versio teoriasta on niin sanottu ZOG-salaliittoteoria (Zionist Occupation Government). 

Väestönvaihtoteoria sai 2010-luvulla suosiota Yhdysvalloissa valkoisen nationalismin kannattajien ja muiden äärioikeistolaisten keskuudessa. CNN:n artikkelin mukaan valkoiset nationalistit halusivat 2000-luvulla irti maineesta ”valkoisena roskaväkenä”. Joukko nationalisteja perusti ajatuspajoja, konferensseja ja akateemisiksi itseään väittäviä julkaisuja. He perustivat myös poliittisia ryhmiä, kuten American Freedom Partyn, jonka sanottiin puolustavan Yhdysvaltain perinteisiä eurooppalaisia juuria. Ryhmien kirjoissa ja lehdissä väitettiin valkoisilla olevan korkeampi älykkyysosamäärä kuin ei-valkoisilla ja heidän väitettiin tekevän vähemmän rikoksia. Eugeniikan sijasta käytettiin muita ilmaisuja. AFP:n perustajiin kuulunut evoluutiopsykologi Kevin MacDonald väitti juutalaisuuden olevan evolutiivinen strategia, jonka avulla juutalainen kansa saavuttaa valtaa kilpaileviin ryhmiin nähden.

Väestönvaihtoteoria tuli marginaalista esille vuonna 2014, kun nuorten miesten Gamergate-liikehdintä tuli 4chanin kaltaisten keskustelupalstojen kautta tekemisiin valkoisen nationalismin kanssa. Alt-rightin eli 2010-luvun amerikkalaisen vaihtoehto-oikeiston edustajat ottivat mallia ranskalaisen nouvelle droiten ajatuksista. Alt-rightin keskeiset hahmot Steve Bannon ja Richard B. Spencer ylistivät englanniksi käännettyä Pyhien leiri -kirjaa. Ääriryhmien rasistinen retoriikka oli entistä voimakkaammin esillä Yhdysvaltain republikaanisen puolueen Donald Trumpin presidenttikaudella 2017–2021. Yhdysvalloissa teoriaa käytettiin erityisesti mustia ja Meksikosta tulevia maahanmuuttajia vastaan.

Jotkut väestönvaihtoteorian kannattajat kohdistivat syytöksensä yksittäisiin juutalaisiin, kuten liikemies ja suurlahjoittaja George Sorosiin, tai käyttivät juutalaisista antisemitististä peitesanaa ”globalistit”. Väestönvaihtoteoria sopi yhteen David Lanen luoman neljätoista sanaa -iskulauseen kanssa, joka puhui valkoisen rodun säilymisestä. Numero 14 ja natsitervehdykseen viittaava numero 88 muodostuivat tunnuksiksi ”panarjalaiselle” liikkeelle, joka katsoi vastustavansa kansainvälistä juutalaista eliittiä. Vuonna 2017 Youtube-videopalvelussa oli yli 50 000 englanninkielistä videota, joissa puhuttiin valkoisten kansanmurhasta. Unite the Right Rallyssa Yhdysvaltain Charlottesvillessa valkoista ylivaltaa tai alt-rightia kannattavat mielenosoittajat huusivat iskulauseita: ”Ette tule vaihtamaan meitä” ja ”Juutalaiset eivät vaihda meitä”. Vuoden 2018 arvion mukaan Yhdysvalloissa oli noin 75 000 – 100 000 ääriryhmien toimintaan aktiivisesti osallistuvaa.

Turnerin päiväkirjojen kuvasto oli esillä Yhdysvaltain kongressitaloon tapahtuneessa hyökkäyksessä vuonna 2021. Hyökkäyksen takana oli valkoisten nationalistien ja salaliittoteorioiden kannattajien liittouma: äärijärjestöt, kuten Boogaloo, Proud Boys ja Oath Keepers, sekä kovan linjan QAnon-salaliittoteoreetikot. Tutkimuksen mukaan väestönvaihtoteoria oli eräs keskeisistä tekijöistä Capitolin valtaukseen osallistuneiden ajatusmaailmassa.

Väestönvaihtoteoriaan on liitetty kuvauksia länsimaisen kulttuurin rappiosta ja heikkenemisestä. Huoli valkoisen rodun säilyvyydestä on liittynyt valkoisten nationalistien keskuudessa haluun rajoittaa aborttia sekä homojen, transsukupuolisten ja naisten oikeuksia. Erilaiset tasa-arvon lisäämiseen pyrkivät toimet nähdään salaliittoina valkoisten ja heidän syntyvyytensä vähentämiseksi. Ranskalainen uusoikeistolainen Guillaume Faye väitti vuonna 2015, että länsimaat kärsivät ”etnisestä masokismista”. Hänen mukaansa aborttia, homojen oikeuksia ja maahanmuuttoa lisänneet toimet ovat johtaneet asteittaiseen väestönvaihtoon.

Saksankielisissä maissa äärioikeistolaiset ovat usein välttäneet avoimia viittauksia valkoiseen rotuun tai sen kansanmurhaan, etenkin maiden kansallissosialistisen historian vuoksi. Saksassa ja Itävallassa on käytetty kansan kuolemaan tai kansallisuuden muuttumiseen viittaavia termejä Volkstod ja Umvolkung. Uhka Saksan kansan kuolemasta ja rotujen sekoittumisesta sekä antisemitismi olivat esillä myös natsien retoriikassa. 2010-luvulla saksankielisten maiden identitaarit alkoivat käyttää Umvolkungin sijasta sanaa väestönvaihto. Identitaarien mukaan esimerkiksi turkkilaisella maahanmuuttajaväestöllä on suurempi syntyvyys kuin itävaltalaisilla, mikä uhkaa tehdä heistä vähemmistön omassa maassaan. Perinteiset sukupuoliroolit muuttava feminismi sekä yhteiskunnallista kilpailua ja kunnianhimoa vähentävä egalitarismi ovat identitaarikirjoittajien mukaan osa ongelmaa.

Identitaarien vuoden 2014 kampanja väestönvaihtoa vastaan sai huomiota lehdistössä ja levitti termiä liikkeen ulkopuoliseen käyttöön. Eri puolilla maailmaa tapahtuneet, väestönvaihtoteoriasta motivoituneet terrori-iskut vuodesta 2019 alkaen johtivat kuitenkin julkisuudessa takaiskuun identitaarien kannalta. Yksi terroristeista oli esimerkiksi lahjoittanut rahaa itävaltalaiselle liikkeelle. Julkisuudessa keskusteltiin identitaariliikkeen kieltämisestä ja oikeistopopulististen puolueiden edustajat Saksassa ja Itävallassa pyrkivät eroon yhteyksistä identitaareihin.

Politiikassa

Euroopassa 

Vuoden 2015 pakolaiskriisi Euroopassa toi väitteet väestönvaihdosta laajaan julkisuuteen. Ranskassa väestönvaihdosta on puhunut 2010-luvulla oikeistopopulistinen poliitikko Marine Le Pen (Kansallinen liittouma), joka puhuu ”väestön organisoidusta vaihtamisesta”. Saksassa teoriaa on pitänyt esillä äärioikeistolainen Pegida-liike sekä oikeistoradikaali Vaihtoehto Saksalle -puolue, jota on joskus kutsuttu Pegidan parlamentaariseksi siiveksi. Unkarin kansalliskonservatiivinen pääministeri Viktor Orbán väitti vuonna 2019, että jotkut poliittiset voimat haluavat Euroopassa väestönvaihtoa. Italian pääministeri Giorgia Meloni on myös puhunut väestönvaihdon uhasta.

Väestönvaihto oli esillä Ranskan vuoden 2022 presidentinvaaleissa, etenkin Éric Zemmourin esilletuomana. Televisiossa runsaasti esiintynyt Zemmour toisti salaliittoa vuosien ajan. Tutkijoiden mukaan Zemmour oli yksi avaintoimijoista, jotka nostivat salaliiton julkisen keskustelun valtavirtaan. Aluksi väestönvaihdosteorian julkisena uhkakuvana olivat muslimit, myöhemmin teoria laajeni koskemaan maahanmuuttajia Afrikasta ja sen jälkeen Lähi-idästä. Zemmour sanoi vuoden 2014 menestyskirjassaan Le Suicide Francais, että Ranska on ollut 1970-luvulta lähtien alamäessä, koska vasemmisto alkoi tuolloin tuhota kansallismielisyyttä ja perhearvoja ja ajaa feminismiä ja egalitarismia. Kriitikoiden mielestä Zemmourin teokset olivat ksenofobisia ja antisemitistisiä.

Vuonna 2017 tehdyssä kyselytutkimuksessa 48 prosenttia ranskalaisista oli samaa mieltä väitteestä, jonka mukaan käynnissä oli eliitin toteuttama poliittinen hanke, jossa yksi sivilisaatio halutaan korvata toisella, ja että tästä oli tehtävä loppu. Väitteestä oli 31 prosenttia ”melko samaa mieltä” ja 17 prosenttia ”täysin samaa mieltä”. Vuonna 2021 tehdyn kyselyn mukaan 61 prosenttia vastaajista uskoi, että Ranskassa voi tapahtua grand remplacement, jossa eurooppalainen, valkoinen ja kristitty väestö on vaarassa kuolla sukupuuttoon arabimaailmasta ja Afrikasta tulevan muslimimaahanmuuton seurauksena. Vastaajista 67 prosenttia oli mahdollisuudesta huolissaan. Tutkija Gwenaëlle Bauvois’n mukaan monet ranskalaiset tuntevat termin väestönvaihto, mutta eivät välttämättä sen alkuperää tai totuuspohjaa tai edes sitä, että kyseessä on salaliittoteoria.

Pakolaiskriisin myötä Euroopan unionia ja Ranskan hallitusta syytettiin väestönvaihdosta. Toimittaja Thomas Chatterton Williamsin mukaan Pariisin vasemmistolaiset intellektuellit vaikuttivat usein olevan haluttomia myöntämään, että pakolaiskriisi toisi Ranskalle vaikeuksia. Pinnalliset, suojatusta asemasta annetut lausunnot saattoivat Williamsin mukaan tuottaa epäluottamusta niin alymystöä kuin maahantulijoita kohtaan. Esimerkiksi filosofi Bernard-Henri Lévy vastasi kysymykseen terrorismin uhan kasvusta kirjoittamalla Syyrian pakolaisista tunteellisesti ja esitti heidät kauttaaltaan hyveellisinä. Myöhemmin Lévy tarkensi, että hänen mukaansa kyse on velvollisuuksien tasapainosta vieraanvaraisuuden ja rajallisen vastaanottokyvyn välillä.

Pohjoismaissa 

Suomessa erilaiset salaliittoteoriat ja niitä kannattavat verkkoyhteisöt alkoivat levitä vuonna 2015. Väestönvaihtoteoriaa levitti muun muassa vastamedia MV-lehti sekä uusnatsijärjestö Pohjoismainen vastarintaliike, joka lakkautettiin oikeuden päätöksellä vuonna 2020. Verkossa on saatettu esimerkiksi kirjoittaa, että ”suvaitsevaisto” suhtautuu myönteisesti ”tarkoitukselliseen väestönvaihtoon”. Erilaisten salaliittoteorioiden kannatusta tutkivassa vuoden 2021 kyselyssä 10,2 prosenttia vastanneista kertoi uskovansa siihen, että länsimaiden valkoista väestöä ollaan tietoisesti korvaamassa Lähi-idästä ja Afrikasta tulevilla ihmisillä.

Ranskalainen uusoikeisto vaikutti 2000-luvun alussa muun muassa Suomen Sisu -järjestön ohjelmaan. Verkkokirjoittaja ja Sisun hallituksessa toiminut perussuomalainen poliitikko Jussi Halla-aho kirjoitti vuonna 2005, että Länsi-Euroopassa on tapahtumassa väestönvaihto, jossa eurooppalainen väestö korvautuu afrikkalaisella ja aasialaisella. Halla-aho kirjoitti myös muun muassa siitä, mitä itseisarvoa on ”suomalaisuudella, kristillisyydellä, eurooppalaisuudella tai valkoihoisuudella”. Perusuomalaisia jyrkemmällä retoriikalla väestönvaihdosta on puhunut vuonna 2021 perustettu Sinimusta liike.

Ruotsissa väestönvaihto-termi esiintyi muun muassa vuonna 2023 oikeistopopulistisen ruotsidemokraatit-puolueen sosiaalisen median viesteissä. Puolueeseen sidoksissa oleva Insamlingsstiftelsen för svensk konservatism -ajatuspaja julkaisi manifestin, jossa kirjoitettiin muun muassa pyrkimyksistä korvata Ruotsin väestö muslimeilla. Yksi kirjoittajista oli puolueen kansanedustaja Mattias Karlsson. Manifesti sai arvostelua muiden puolueiden taholta, ja Karlsson kommentoi osan julistuksen ilmauksista olevan liian rajuja. Ruotsin antisemitismin vastainen komitea kutsui manifestia vihapropagandaksi.

Yhdysvalloissa 

Yhdysvalloissa väestönvaihtoteoria on ollut esillä poliitikkojen puheissa kevennetyssä muodossa, jossa rotuteorioiden ja juutalaisten sijasta puhutaan maahanmuutosta ja ”liberaalista eliitistä”, joka haluaisi uusia äänestäjiä. Valkoisen ylivallan kannattajille väestömuutoksesta puhuminen on ollut jo 1970-luvulta alkaen keskeinen keino kannattajien hankkimiseksi konservatiivisten republikaanien piiristä. Tutkijoiden mukaan antisemitistisistä viittauksista luopuminen sai teorian leviämään entistä laajemmalle, mutta ei tehnyt siitä vähemmän vaarallista. David Duke kommentoi 2020-luvun alussa, että nykyiset republikaanit puhuvat samasta asiasta kuin hän.

Konservatiivien suosiman Fox News -televisiokanavan kommentaattori Tucker Carlson puhui väestönvaihdosta, mutta käytti maltillisempaa kieltä kuin valkoiset nationalistit eikä viitannut rotuihin tai julkilausuttuun antisemitismiin. Vuosina 2016–2023 Carlson puhui keskusteluohjelmassaan väestönvaihdosta yli 400 jaksossa keskimäärin kolmen miljoonan katsojan yleisölle. Kyselyjen mukaan suuri osa Trumpin ja republikaanisen puolueen kannattajista omaksui väestönvaihtoteorian keskeisiä väitteitä. Carlson väitti, että väestönvaihto on Yhdysvaltain demokraattisen puolueen keino puolueen kannatuksen laajentamiseksi. Asiantuntijoiden mielestä Carlsonin puheilla on yhteys vuonna 2022 tapahtuneeseen Buffalon joukkoampumiseen. The New York Times -lehden reportaasin mukaan Carlsonin ohjelma lietsoi muukalaisvihamielisyyttä. Uusnatsistisen verkkosivuston The Daily Stormerin perustaja kutsui Carlsonia suurimmaksi liittolaisekseen.

Muun muassa The Washington Post huomautti, että tosiasiassa republikaanien riski on nuori sukupolvi, joka suosii demokraatteja. Vuoden 2021 kyselyn mukaan 73 prosenttia valkoisista amerikkalaisista suhtautuu neutraalisti tai myönteisesti nykyiseen maahanmuuttoon. Enemmistö amerikkalaista näkee maahanmuuttajien vahvistavan maan kulttuuria ja taloutta. Monet maltilliset republikaanit ovat tuominneet väestönvaihtoteorian epäamerikkalaisena, muun muassa maan entinen presidentti George W. Bush. Demokraatit ovat syyttäneet republikaanien johtavia poliitikkoja hiljaisuudesta asian suhteen. Sosiologian ja uskontotieteen professori Philip Gorskin mukaan väestönvaihtoteoria on saanut Yhdysvalloissa hedelmällisen maaperän vanhasta käsityksestä, jonka mukaan maan olisi oltava valkoisten kristittyjen kansakunta. Hänen mukaansa poliitikot pyrkivät naamioimaan tätä ajattelua esimerkiksi sanomalla, että he puolustavat kristillistä sivilisaatiota, länsimaista elämäntapaa tai perinteitä.

Yhdysvaltalaisen senaattorin Bernie Sandersin neuvonantaja Matt Duss vertasi vuonna 2022 Israelin palestiinalaisiin kohdistaman politiikan muistuttavan väestönvaihtoteoriaa Israelin estäessä palestiinalaisten paluumuuttoa Israeliin. Israelin valtiota puolustava, antisemitismin vastainen kansalaisoikeusjärjestö Anti-Defamation League on varoittanut, että palestiinalaisten historiallisen korkean syntyvyyden ja mahdollisten palestiinalaispakolaisten ja heidän jälkeläistensä virran vuoksi juutalaiset jäisivät nopeasti vähemmistöksi Israelissa, mikäli Israelin–Palestiinan konfliktissa päädyttäisiin kahden valtion ratkaisuun. Israel Hayom -lehden kolumnisti Blake Flayton kommentoi, että sionismia ei voi verrata valkoiseen nationalismiin. Juutalainen kansakunta ei liity ihonväriin vaan koostuu erilaisten etnisten ryhmien edustajista.

Intiassa 

Intiassa väestönvaihtoteoria on keskeinen osa hindunationalistisen Rashtriya Swayamsevak Sangh -järjestön retoriikkaa, jossa puhutaan muslimien uhasta hindulaiselle väestölle. Puolueella on läheinen suhde hallitsevaan Intian kansanpuolueeseen (BJP). Sekä kansanpuolueen että RSS:n aatteeseen kuuluvat hindunationalismi ja sen jyrkempi muoto hindutva. Muslimit ovat Intiassa hinduihin verrattuna pieni vähemmistö ja muslimiväestön syntyvyys on tosiasiassa laskenut.

Hindulaisia uhkaavasta väestömuutoksesta kirjoitettiin Intiassa jo 1900-luvun alussa. Brittiläis-australialainen historioitsija Charles Pearson julkaisi vuonna 1892 kirjan, jossa hän ennusti kiinalaisen, intialaisen ja mustan väestön tulevan vallitsemaan valkoisia. Intiassa julkaistiin vuonna 1909 teksti nimeltä Hindus – A Dying Race, jossa hindulaisten väitettiin olevan vastaavalla tavalla ”kuoleva rotu”.

Luonne salaliittoteoriana 

Tutkijoiden mukaan väestönvaihdosta tekee salaliittoteorian se, että termiä käyttävät puhuvat tavalla, jonka mukaan muuttoliikkeen taustalla on eliitin tietoinen toiminta ja tietoa ”väestönvaihdosta” olisi salattu kansalta. Teoriaan otetaan mukaan todellisia muutoksia ja tapahtumia, mutta niistä käytetään koodisanaa. Salaliittoteorioille tyypilliseen tapaan tietty taho tuntee totuuden ja kertoo siitä kansalle. Gwenaëlle Bauvois’n mukaan voidaan sanoa, että teorian ”vihollinen” muuttuu riippuen eri maiden tilanneyhteydestä, mutta teorian sisältö on sama. The Guardian -lehden Steve Rosen mukaan väestönvaihtoteorian nimi on yksi syy salaliittoteorian suosioon. Se ei ole näkyvästi rasistinen ja solahtaa helposti tavalliseen kielenkäyttöön. Käsite on myös sopivan epämääräinen, jotta se voi sisältää vaihtelevan kirjon väitteitä äärimmäisistä maltillisiin, mutta säilyttää edelleen valkoisen ylivallan aatteen.

Oikeistoekstremismiin perehtyneen historioitsija Matthew Feldmanin mukaan väestönvaihtoteoriasta on kaksi versiota. Yhtä niistä voidaan sanoa kevytversioksi, jonka mukaan on tapahtumassa suuri väestömuutos ja että uusi väestö äänestää esimerkiksi demokraattipuoluetta Yhdysvalloissa tai työväenpuoluetta Britanniassa. Toinen versio taas puhuu eliitin salaliitosta, jossa valkoisen enemmistön asemaa pyritään horjuttamaan. Feldmanin mukaan kummassakin versiossa on kyse salaliittoteoriasta, sillä niissä ei puhuta vain muuttoliikkeestä ja väestön muuttumisesta, vaan aktiivisesta toiminnasta.

Salaliittoteorioihin perehtyneen väitöskirjatutkija Niki Sopasen mukaan väestönvaihdon kaltaiset salaliittoteoriat saavat vastakaikua äänestäjäkunnassa, kun poliitikot onnistuvat esittämään ihmisten huolet yhteiskunnallisesta muutoksesta houkuttelevina paketteina. Populismia ja salaliittoteorioita tutkineen Niko Pyrhösen mukaan termin käyttö on hyödyllistä etenkin oikeistopopulisteille: kun sanan käytöstä syntyy keskustelua, poliitikko saa huomiota. ”Kohun synnyttyä on sitten helppo sanoa, että minähän vain käytin tällaista asiallista termiä, en mitään salaliittoteoriaa, ja esiintyä uhrina omalle yleisölleen.” Pyrhösen mukaan väestönvaihdon kaltaista teoriaa levittävät eivät usein itsekään usko salaliittoon. Kyse on fanikulttuuria muistuttavasta kannattamisesta, jossa omaa ryhmää puhuttelevia ilmaisuja tuetaan ja pyritään saamaan ne laajempaan käyttöön.

Tutkija Alf Wallen mukaan jotkut voivat pitää väestönvaihtoteoriaa vähämerkityksisenä uhkana sen salaliittoluonteen vuoksi. Koska väestönvaihtoteoriaa voidaan kannattaa ilman, että siihen sisältyy oletusta salaliitosta, siihen tulee Wallen mukaan kiinnittää vakavaa huomiota. Teoria on hänen kuvauksensa mukaan saanut laajaa kannatusta ihmisissä, joissa kulttuuriset, taloudelliset, väestölliset ja yhteiskunnalliset muutokset ovat aiheuttaneet vieraantumista ja ahdistusta. Väestönvaihtoteoria on Wallen mukaan levinnyt laajalle, koska se tarjoaa yksinkertaisen selityksen ja toimintamallin ihmisille, jotka kokevat elämässään uhan tunnetta.

Tutkijoiden Marko Ampujan ja Mikko Poutasen mukaan oikeistoradikaalien levittämät salaliittoteoriat ovat 2000-luvun alusta lähtien keskittyneet muutamaan pääaiheeseen: ajatukseen valkoiseksi määriteltyä länsimaista sivilisaatiota ja väestöä uhkaavasta tuhosta ja ajatukseen eliitistä, joka on liittoutunut heikentääkseen länsimaista kulttuuria. Keinoina tähän ovat esimerkiksi ”islamisaatio”, ”kulttuurimarxilaisuus” tai ”Great Reset”. Ampujan ja Poutasen mukaan kulttuurimarxismin ja väestönvaihdon salaliittoteoriat liittyvät elimillisesti yhteen. Teoriat muuntelevat samaa teemaa: kulttuurimarxilainen arvojen ”mädätys” mahdollistaa väestönvaihdon. Molemmat teoriat ovat innoittaneet terrori-iskuja.

Yhteiskuntatieteilijä Andrew Wilsonin mukaan 1700-luvun lopulla syntynyt Illuminati-kertomus sisältää samoja pääpiirteitä kuin nykyiset salaliittoteoriat. Ajatuksena on, että suljettu vähemmistöryhmä manipuloi kulttuuria nujertaakseen perinteiset arvot ja järjestelmät. Illuminatilla selitettiin valistuksen aatteen vallankumouksellista vaikutusta ja 1900-luvun alussa siihen yhdistettiin juutalaisten salaliitto. Väestönvaihtoteoriassa eurooppalaista identiteettiä uhkaa monikulttuurisuus, jonka takana on heikosti määritelty eliitti, Renaud Camus’n ilmaisulla ”Davos-kratia”. 

Tutkija Mattias Ekmanin mukaan internetin nopeus viestintäväylänä on lisännyt salaliittoteorioiden suosiota. Verkkopalvelujen vuorovaikutteisuuden avulla salaliittoteorioiden levittäjät voivat käyttää hyväkseen ihmisten turvattomuuden, pelon ja vihan tunteita. Ekmanin mukaan salaliittoteoriassa muodostetaan sisäryhmä (esimerkiksi ranskalaiset, eurooppalaiset, valkoiset), joka esitetään petollisen eliitin toimien uhrina. Lisäksi muodostetaan uhkaava ulkoryhmä eli maahanmuuttajat, jonka tekemisiä lainataan todisteena väestönvaihdosta. Maahanmuuttajien saamat tukitoimet esitetään eliitin työkaluna. 

Useiden tutkijoiden mukaan väestönvaihtoteorian levittäjien keino on uhriutuminen, valtaväestön esittäminen eksistentiaalisen uhan kohteena. Tällainen sisäryhmä voi olla valkoiset, miehet, länsimaalaiset tai kristityt. Ekstremismiä tutkineen Sarah Cammaratan mukaan sekä väestönvaihdon että kulttuurimarxilaisuuden teorioiden kannattajat vastustavat poliittista korrektiutta, jonka he katsovat olevan väline ulkoryhmää koskevan totuuden piilottamiseen. Esimerkiksi Black Lives Matter ja muut antirasistiset liikkeet nähdään työkaluina valkoisen väestön aseman muuttamiseen. Muun muassa Pegida-liikkeessä on nimitetty valtavirran tiedotusvälineitä valhemediaksi ().

Psykologi Jukka Häkkisen mukaan salaliittoteorioiden takana on ihmisille tyypillinen tarve hahmottaa maailmaa tarinoiden kautta. Ilmiöiden selityksiksi valitaan helposti houkutteleva tarina, vaikka se ei olisi totta. Salaliittoteorian omaksumiselle altistaa yleinen kognitiivinen vinouma nimeltä vahvistusharha. Vahvistusvinouma tarkoittaa, että ihmisillä on taipumus valikoida ja tulkita uutta informaatiota tavalla, joka tukee henkilön aikaisempia näkemyksiä. Häkkisen mukaan väestönvaihtoteoriaa voi pitää esimerkkinä vahvistusharhasta. Ihminen haluaa löytää ohjaamattomille ja monimutkaiselle ilmiöille selkeän tarkoituksen.

Väitöskirjatutkija Toni Saarisen mukaan salaliittomyyttien seuraajat ovat löyhä yhteisö, jonka uskomukset voivat olla keskenään ristiriitaisia. Saarisen mielestä on tärkeää hahmottaa ilmiön monimuotoisuus ja se, että salaliittoihin liittyy niin uteliaita seuraajia, vakaumuksellisia uskovia kuin aihetta politiikassa hyväksikäyttäviä ihmisiä. Myös Jukka Riikonen painottaa salaliittoteorioihin uskovien moninaisuutta. Esimerkiksi ihmisen älykkyys ei estä uskomasta salaliittoteorioihin, mutta koulutus ehkäisee sitä.

Ekstremismi 

Suojelupoliisin vuoden 2020 katsauksen mukaan väestönvaihtoteoria on yksi huomionarvoisista äärioikeistolaisten terroristien aatteellisista vaikuttimista. Suojelupoliisin mukaan väestönvaihtoteoriaan nojautuvat näkemykset ovat olleet merkittävässä osassa useassa terrori-iskussa maailmalla. ”Tämä salaliittoteoreettinen viitekehys nojaa ajatukseen maahanmuuton ja monikulttuurisuuden muodostamasta perustavanlaatuisesta uhkasta länsimaiselle valkoiselle väestölle”, raportissa kirjoitetaan. Sisäministeriön vuonna 2019 julkaisemassa väkivaltaisen radikalisoitumisen ja ekstremismin ennalta ehkäisyn toimenpideohjelmassa todetaan, että väestönvaihto-salaliittoteoria kuuluu väkivaltaisen äärioikeiston kannattamaan kertomukseen, jossa kansallinen identiteetti ja valkoinen rotu ovat uhattuna maahanmuuton vuoksi. Maahanmuuttajien todellisella määrällä ei ole tämän kertomuksen kannalta merkitystä. 

Salaliittoteoria oli vaikuttajana muun muassa Christchurchin terrori-iskussa 2019, Hanaun ampumisessa 2020 ja Buffalon joukkomurhassa 2022. Viharikosten uhrit ovat vaihdelleet. Norjan iskuissa vuonna 2011 Utøyan saarella ammuttiin sosiaalidemokraattien nuorisojärjestön leirille osallistuneita lapsia ja nuoria. Pittsburghin synagogaisku 2018 kohdistui juutalaisia vastaan. Buffalon ammuskelussa kohteena olivat afroamerikkalaiset, El Pason ammuskelussa 2019 latinot ja Uuden-Seelannin Christchurchin 51 kuolinuhria vaatineessa moskeijaiskussa muslimit. Väestönvaihtoon viitattiin useita kertoja Christchurchin ampujan julkaisemassa manifestissa, joka oli otsikoltaan ”The Great Replacement”. El Pason ampuja piti internetissä levinnyttä manifestia innoittajanaan. Jotkut väestönvaihtoteoriaa kannattavat White Power -ekstremistit edustavat akselerationismia, jonka mukaan yhteiskuntien jakautumista on kiihdytettävä rotusodan aikaansaamiseksi.

2020-luvulla väestönvaihtoteoria on ollut edelleen suosittu myös suomalaisten äärioikeistojärjestöjen viestinnässä. Internetissä on esimerkiksi levitetty väitettä, että koronavirus on huijausta, jonka tarkoituksena on tehdä valkoihoisista vähemmistöön kuuluva kansanosa. Saksan ääriryhmiä tarkkailevan viraston BfV:n johtaja ilmaisi vuonna 2023 huolensa Reichsbürger-liikkeestä, jonka kannattajat ovat suunnitelleet terrori-iskuja valtiota vastaan. Tiedusteluviraston johtaja Thomas Haldenwangin mukaan ekstremistit nostavat esiin väestönvaihtomyytin kaltaisia aiheita kerätäkseen kannattajia ja lietsoakseen pelkoa yhteiskunnassa. Kertomusten tarkoituksena on antaa vaikutelma, että jotkin asiat eivät ole valtion hallinnassa. Haldenwangin mukaan Venäjän mielenkiintona on horjuttaa demokratiaa Euroopassa. Lyödäkseen kiilaa lännen yhteiskuntiin Venäjä on levittänyt disinformaatiota ja pyrkinyt vaikuttamaan äärisuuntien poliitikkoihin.

Suomessa nostettiin vuonna 2022 syyte kolmea miestä vastaan muun muassa terroristisessa tarkoituksessa tehdyistä törkeistä ampuma-aserikoksista ja kouluttautumisesta terrorismirikosten tekemistä varten. Apulaisvaltakunnansyyttäjä Jukka Rappen mukaan epäillyt uskoivat akselerationismiin ja siihen läheisesti liittyvään väestönvaihtoteoriaan. Rappen mukaan ajatuksesta tulisi käyttää pikemminkin termiä väestönvaihtouskomus. Syyttäjän mukaan äärioikeistolainen ryhmittymä pyrki valmistautumaan suureen väestöryhmien väliseen aseelliseen yhteenottoon, jossa tapettaisiin vieraaksi katsottuja ihmisryhmiä. Rotusodassa surmattaisiin myös ne vallanpitäjät, jotka ovat salaliitollaan mahdollistaneet ”väestönvaihdon”. Poliisin mukaan mahdollisina iskun kohteina oli esillä ainakin kaksi nimeltä mainittua poliittista päättäjää. Rappen mielestä poliitikkojen tulisi harkita sitä, millaisia käsitteitä he käyttävät, koska aina on niitä, jotka ymmärtävät nämä puheet omalla tavallaan.

Tutkijat ovat pitäneet väestönvaihtoteorian väitteitä västömuutoksesta virheellisinä ja epätieteellisinä. Useiden radikalisoitumisen tutkijoiden mukaan väestönvaihtoteorialle on suuri potentiaali johtaa väkivaltaiseen ekstremismiin. Radikalisoitumisen kolmen tekijän teorian (3N model, needs, narratives, networks) perusteella väestönvaihtouskomus tarjoaa yksilölle merkityksen tarpeen täyttymisen, aatteellisen taustan sekä samanmielisten verkoston.

Suomessa

Poliitikkojen puheet 

Väestönvaihdos-käsitettä ovat muuttoliikkeestä käyttäneet Suomessa muutamat kansanedustajat, ennen kaikkea perussuomalaisten puheenjohtajat Jussi Halla-aho ja Riikka Purra. Halla-ahon mukaan on ”epärehellistä sanoa, että väestönvaihdos ei olisi käynnissä, että se ei olisi nopeaa, ja että se ei jatkuisi juuri niin kauan kuin sen annetaan jatkua.” Perussuomalaisten Suomen Uutiset -verkkolehti julkaisi uudelleen Halla-ahon sosiaalisessa mediassa julkaisemia tekstejä väestönvaihdosta. Esimerkiksi vuonna 2018 julkaistussa tekstissä Halla-aho puolusti keskustelua väestönvaihdoksesta ja kielsi sen olevan salaliittoteoria. 

Halla-ahon puheenjohtajakaudella vuonna 2019 puhe väestönvaihdoksesta tuli osaksi puolueen maahanmuuttopoliittista ohjelmaa. Väestönvaihdos-termistä keskusteltiin puoluepäivässä samana vuonna. Termiä käyttivät myös perussuomalaisten puoluesihteeri Simo Grönroos ja perussuomalaisten kansanedustaja Jani Mäkelä, joka kirjoitti Twitterissä: ”Väestönvaihto. Haittamaahanmuutto. Kyllä, sanoin ne – ja sanon jatkossakin!”

Väestönvaihdos-termi linkittyi 2010-luvulla myös julkiseen keskusteluun Perussuomalaisten Nuorten etnonationalistisista kannoista. Eräät järjestön toimijat kirjoittivat muun muassa ihmisen ihonväristä. Järjestöstä määräaikaisesti erotetun Johannes Sipolan mukaan hänen näkemyksensä ”ei-suomalaisista” olivat jatkumoa Riikka Purran kannanotoille. Järjestön etnonationalismilla hän sanoi olevan myös yhtymäkohta Suomen Sisun linjauksiin. Sipola viittasi Purran Twitter-viestiin, jonka mukaan ”suurin osa suomalaisista osaa intuitiivisesti kertoa, kuka on suomalainen ja kuka ei”. Purra sanoutui Sipolan näkemyksistä irti.

Purra kirjoitti väestönvaihdoksesta tai -muutoksesta useiden vuosien ajan blogissaan. ”Joka tapauksessa käytän itse termiä väestönvaihdos, koska sitä tämä on, niin kauan kuin tätä tehdään aktiivisesti”, Purra kirjoitti. Niin kauan kuin maahanmuuttopolitiikka on aktiivista ja maahanmuuttoa edistävää, niin Suomen väestöä vaihdetaan Purran mukaan toiseen. Purra puolusti väestön vaihtumisesta puhumista vuonna 2019 ollessaan puolueen varapuheenjohtaja. Vuonna 2021 Purra perääntyi sanomalla televisiokeskustelussa, että ”väestönvaihto” on ehkä väärä sana kuvailemaan ilmiötä.

Vuonna 2023 perussuomalaisten varapuheenjohtaja Leena Meri sanoi televisiokeskustelussa kokoomuksen maahanmuuttolinjauksen kuulostavan ”väestönvaihdolta”. Kokoomuksen puheenjohtaja Petteri Orpo arvioi Meren puheiden olevan kaukaa menneisyydestä, ”kumpujen yöstä”. Orpo otti pääministerinä perussuomalaiset hallitukseen kesällä 2023. Tällöin perussuomalaisen sisäministerin Mari Rantasen kirjoitukset nousivat julkiseen keskusteluun. Rantanen on viitannut väestönvaihtoon jakaessaan tekstejä väestörakenteesta. Rantanen oli myös kirjoittanut kotisivujensa myöhemmin poistetussa esittelytekstissä: ”Meidän ei pidä olla niin sinisilmäisiä, että pian emme ole sinisilmäisiä”. Meri ja Rantanen kertoivat sosiaalisessa mediassa, etteivät he usko salaliittoihin. 

Myöhemmin lehdistö kertoi, että perussuomalaisten ministeri Ville Tavio on viitannut väestönvaihtoon useita kertoja eduskunnassa pitämissään puheissa. Tavio on puhunut myös ”väestömuutosprosessista”, väestön ”ulkomaalaistamisesta” ja Suomen väkiluvun ”keinotekoisesta” kasvattamisesta maahanmuutolla. Ministeri Wille Rydman oli kirjoittanut vuonna 2018 Eurooppaa uhkaavasta rajusta väestönvaihdoksesta. Perussuomalaisten Teuvo Hakkarainen on muun muassa sanonut Euroopan parlamentissa, että ”viimeiset hetket estää Euroopan muuttuminen Afrikaksi ja Lähi-idäksi ovat käsillä” ja että ”vihamieliset kulttuurit tulevat väistämättä tuhoamaan nykyisen Euroopan.”

Väestönvaihtopuheet herättivät huomiota myös ulkomaisessa lehdistössä. Oppositiopuolue SDP:n edustajat arvostelivat Petteri Orpoa siitä, ettei tämä heidän mukaansa pystynyt tekemään selvää eroa rasismiin ja ääriajatteluun. Ilta-Sanomien lainaamien lähteiden mukaan arvostelua oli myös hallituksen sisällä. Hallituslähteiden mukaan Rantasen sisäministeriyden ”ei pitäisi olla mahdollista”. Hallituspuolue RKP:n varapuheenjohtaja Henrik Wickström toivoi, että hallitus ottaisi selkeän irtioton väestönvaihtoteoriaan liittyvistä vanhoista puheista ja kirjoituksista.

Arvioita 

Tutkija Niko Pyrhösen mukaan perussuomalaisministerien lausunnot somessa kertovat ainakin siitä, että väestönvaihdosta uskalletaan puhua aalloittain. Pyrhönen arvioi, että Rantanen on käyttänyt väestönvaihto-termiä tietoisesti: hän oli valinnut monista mahdollisista ilmauksista juuri sen, joka toimii oikeistopopulistien koirapillinä eli kiertoilmaisuna ja viittauksena tietylle ryhmälle. Poliitikolle oikea teko on Pyrhösen mukaan ilmoittaa, että hän ymmärtää termin olevan väärä käyttää ja että hän luopuu sen käytöstä.

Uuden Suomen päätoimittaja Jenni Tammisen mukaan Riikka Purra on puhunut väestönvaihdoksesta tai -muutoksesta eli muotoillut sanansa niin, ettei hän myötäile salaliittoteoriaa. Sen sijaan ”vaihdoksen voi selittää olevan enemmänkin kehityssuunta, jonka muun muassa maahanmuuttopolitiikka mahdollistaa.” Kyseisen sanan käyttö on silti samaan aikaan tietoinen signaali. Tämä on Tammisen mukaan samaa kaksoisviestintää, joka nostettiin esiin perussuomalaisten Vilhelm Junnilan ministerieron yhteydessä. Kaksoisviestintä mahdollistaa esimerkiksi politiikan tutkija Johanna Vuorelman mukaan eri yleisöjen puhuttelun samanaikaisesti. Omille kannattajille voi välittää silmäniskun, muille asianmukaiselta vaikuttavan viestin. Tätä viestintätyyliä on Vuorelman mukaan usein vaikea tunnistaa politiikan journalismissa.

Perussuomalaisten retoriikkaa tutkinut dosentti Tuija Saresma kommentoi haastattelussa, että Mari Rantasen esittämä retoriikka on äärioikeiston käyttämien salaliittoteorioiden mukaista. Saresman mukaan voidaan kysyä, onko tällainen viestijä puolueeton ministerinä, jonka alaan kuuluu muun muassa äärioikeistolaisen terrorismin ennaltaehkäisy. Saresma ei pidä ministereiden irtisanoutumista teorioista uskottavana, koska heidän oma viestintänsä on silti väestönvaihtoteorian oppien mukaista. Saresman mukaan kyse ei ole teorioihin uskomisesta, vaan niiden käyttämisestä radikaalien äänestäjien pitämiseksi mukana. Samanaikainen kielto ja kannatus on esimerkki perussuomalaisten kaksoisviestinnästä.

Politiikan tutkija Emilia Palosen mukaan Riikka Purra halusi Orpon hallituksen ministerivalinnoillaan varmistaa sen, että äärioikeisto pääsee valtaan. Palosen mukaan äärioikeiston tavoitteena on valtavirtaistaa rasistista ajattelua. Tutkijatohtori Yannick Lahden mukaan Riikka Purran ja Mari Rantasen puheet normalisoivat rasistista ajattelua. Lahden mukaan on kyse ei ole vain perussuomalaisten kaltaiseen radikaalin oikeistopopulistiseen puolueeseen liittyvästä ilmiöstä. Jos maltilliset oikeistopuolueet kuten kokoomus eivät aseta rajoja, se normalisoi äärioikeistolaista keskustelua.

Marko Ampujan ja Mikko Poutasen mukaan perussuomalaiset ovat tuoneet tavoitteitaan esille käyttämällä hyväksi länsimaisen äärioikeiston piirissä kehiteltyjä salaliittoteorioita. Heidän mukaansa tämä ei ole ihme, sillä eri puolueiden äänestäjistä juuri perussuomalaisten äänestäjät erottuvat taipumuksessaan uskoa niihin. Tämä on ominaista laitaoikeistolle maailmanlaajuisesti. Toimintatavalla on kuitenkin puolueen kannalta ongelmansa, sillä väestönvaihtoteorian yhteydet äärioikeistolaiseen toimintaan on havaittu suomalaisissa tiedotusvälineissä ja Suojelupoliisin raportissa. Tämä on tehnyt sen julkisesta käytöstä riskin myös perussuomalaisille poliitikoille. Sen vuoksi Purra joutui heti puheenjohtajakautensa alussa ”vastentahtoisesti” lieventämään kantaansa väestönvaihdosta.

Kun Suojelupoliisin raportista kerrottiin lehdistössä vuonna 2021, perussuomalaiset toimijat ilmaisivat tyytymättömyyttä siihen, että väestönvaihto yhdistettiin raportissa äärioikeiston terroriin. Vihjailuihin eliitin salaliitosta liitetään yleensä puolueelliseksi leimatut valtavirran tiedotusvälineet. Tutkijoiden mukaan perussuomalaiset ovat hyödyntäneet tätä strategiaa. Ampujan ja Poutasen mukaan perussuomalaiset eivät ole hyödyntäneet kaikkein mielikuvituksellisimpia kehitelmiä vaan heidän tapansa on pikemminkin sekoittua niihin. Salaliittoajattelusta nousseet ilmaisut pyritään pukemaan tilastojen ja tutkimuksen kaapuun. ”Vaihtoehtoisten asiantuntijoiden” tuottama ”vastatieto” esiintyy myös moraalisesti oikeana tietona, pahantahtoisten eliittien valheet paljastavina auktoriteetteina.

Kielitieteilijä Janne Saarikivi kirjoitti Ylen kolumnissaan, että kun oikeistopopulistit puhuvat väestönvaihdosta, se on tapana kuitata vihamieliseksi salaliittoteoriaksi. Tosiasia on silti, että väestö vaihtuu. Suomessa kuolee vuosittain yli 20 000 henkeä enemmän kuin syntyy ja maahanmuuton lakkaaminen lamauttaisi terveydenhuollon ja tuotannon. Saarikiven mukaan massiivinen maahanmuutto muuttaa koko yhteiskunnan ja Suomesta tulee sen myötä monikielinen, moniuskontoinen ja monikuplainen. Väitöskirjatutkija Niki Sopasen mukaan sillä on merkitystä, millaisia termejä poliitikot käyttävät ja miten. Vaikka maahanmuuttajia on Suomessa vähän, on mahdollista, että invaasio-kertomus valtavirtaistuu. Niko Pyrhösen mukaan väestönmuutoksiin ei viitata väestönvaihtona missään tieteellisessä tutkimuksessa. Käsite on vakiintunut vain salaliittoteorian nimityksenä.

Väestönvaihtoteorian arvostelu

Vihapuhe 

Encyclopædia Britannican artikkelin kirjoittajan Brian Duignanin mukaan väestönvaihtoteoria on saanut osakseen laajaa arvostelua. Salaliittoteorian mukaan ei-valkoiset siirtolaiset ja heidän maahanmuuttoaan ohjaavat juutalaiset ovat uhka valkoisten olemassaololle ja tämä ohjaa rasistiseen väkivaltaan. Yhdysvalloissa ja muissa maissa useat joukkomurhaajat ovat viitanneet omaksumaansa väestönvaihtoteoriaan ennen tekemiään hyökkäyksiä. Vastaavasti Venäjän Vladimir Putin on väittänyt venäjänkielisiä tuhottavan Ukrainassa. Kritiikin mukaan kyse ei ole vain harmittomasta sanavalinnasta, vaan kansainvälisen äärioikeiston levittämän salaliittoteorian tuomisesta julkiseen keskusteluun. Väestönvaihtotoeria on aate, jolla on yhteyksiä rasistiseen valkoista ylivaltaa kannattavaan ajatteluun.

Politiikan toimittaja Kai Hirvasnoron mukaan vihapuheen normalisointi johtaa ennen pitkää viharikollisuuden normalisointiin. Väestönvaihdoksen kaltaisen käsitteen käyttäjä ei ole hänen mukaansa ratkaisemassa mitään ongelmaa, mutta lisäämässä monia. Kansanedustaja Juhana Vartiainen (kok.) sanoi vuonna 2021, että yhdenkään poliitikon ei tulisi toistella väitteitä väestönvaihdosta. Vartiainen viittasi Supon raporttiin, jonka mukaan äärioikeiston terrorismin uhka on Suomessa lisääntynyt. Ilta-Sanomien toimittaja kommentoi, että väestönvaihtoteoria on ”fiini nimitys paljaalle rasismille”. Helsingin Sanomat käsitteli pääkirjoituksessaan vuonna 2023 väkivaltaista iskua Suomessa suunnitellutta äärioikeistoryhmää. Lehden mukaan väestönvaihdon kaltaiset salaliittoteoriat ovat levinneet marginaalista laajemmalle politiikkaan, mikä on antanut niille uskottavuutta. ”Silloin kasvaa riski, että joku ottaa valheet vakavissaan ja ryhtyy toimiin.”

Väkivallantekoja, joita ääriaatteiden kannattajat ovat tehneet poliittisten kansankiihottajien yllytyksen seurauksena, kutsutaan tutkimuksessa stokastiseksi terrorismiksi. Satunnaisten iskujen todennäköisyys kasvaa julkisuuden henkilöiden lietsottua kuulijoita niihin puheillaan. Stokastisen terrorismin prosessiin liittyvät syntipukkien nimeäminen ja vastustajaksi nimetyn tahon epäinhimillistäminen. Yllyttäjä ei välttämättä ole tietoinen puheittensa seurauksista ja voi kieltää kehottaneensa väkivaltaan.

Toimittaja ja kirjailija Marc Weitzmannin mukaan niin Renaud Camus’n, David Duken kuin islamistienkin ajattelussa on kyse identiteettipolitiikasta. Tutkijat ovat puhuneet ”vihaisen valkoisen miehen” identiteetin ja valkoisen ylivallan tai etuoikeuden aatteen yhdistymisestä, johon liittyy kokemus vallan menettämisestä. Monet valkoiset miehet ovat kokeneet, että heidät ”vaihdetaan” naisiin, mustiin, juutalaisiin tai maahanmuuttajiin. Politiikan tutkija Lawrence Rosenthalin mukaan sekä trumpilaisessa nationalismissa että Euroopan nationalistisissa liikkeissä on keskeistä kokemus vallan menettämisen tunteesta. Väestönvaihtoteoria on tämän tunteen selvimmin ilmaistu muoto. Oikeistopopulistinen identiteettipolitiikka tarkoittaa kokemusta syntyperään perustuvan vallan menettämisestä, kun taas vähemmistöliikkeiden identiteettipolitiikka on halua päästä mukaan päätöksentekoon. Menetyksen tunne tuottaa Rosenthalin mukaan raaemman vihan tunteen kuin vähemmistöjen kokema ulossulkemisen kokemus.

Ruotsalaisen viestinnän tutkijan Mattias Ekmanin mukaan maahanmuuttajavastaiset toimijat nojaavat internetissä pelotteluun ja valheellisiin lähteisiin. Ekmanin mukaan salaliittoteorioiden nostaminen valtavirtaan muodostaa uhan demokraattisille instituutioille ja yhteiskunnille sekä maahanmuuttajataustaiselle väestölle. Tutkija Matthew Feldmanin mukaan oikeistoekstremismi voittaa silloin, kun konservatiivit kadottavat ”paloesteen” oikeistoradikalismia vastaan. Kun radikaalioikeisto onnistuu houkuttelemaan valtavirran luopumaan eristämispolitiikasta, ekstremismi on vaarassa laajeta yhteiskunnan äärilaidalta sen keskeiseksi ongelmaksi.

Politiikan kieli 

Tutkijoiden ja käsitteen käytön arvostelijoiden mukaan ”väestönvaihto”-sanaa voidaan käyttää koirapillinä eli poliittisena kutsuhuutona ja silmäniskuna, jonka avulla salaliittoteorioiden sisällön avaavat kommentoijat, eikä poliitikko itse. Kriitikoiden mukaan käsitteen kautta muodostuu kuva vihollisista, johon kuuluvat myös valtavirran poliitikot ja ”vaikenevat” valtavirran tiedotusvälineet. Tällöin ”väestönvaihto” on esimerkki uhkakuvien luonnista propagandan keinoin. Helsingin Sanomat otti perussuomalaisten väestönvaihtopuheisiin kantaa pääkirjoituksessaan vuonna 2023: ”Jos ei halua tulla kutsutuksi rasistiksi, ei kannata käyttää rasistien terminologiaa.”

Tutkija Niko Pyrhösen mukaan se, että perussuomalaiset ovat käyttäneet väestönvaihtotermiä, on itsessään ongelmallista, vaikka salaliittoteoriaan ei uskoisikaan. Tällöin muuttoliikkeen haasteisiin ”pyritään löytämään ratkaisu hyökkäämällä tiettyjä ihmisiä vastaan ja vihjaamalla, että nämä ihmiset tekevät sen väestönvaihdon.” Ilmaus on myös keino suojautua todelliselta keskustelulta. Väestössä tapahtuvia muutoksia on mahdollista kuvailla asiallisilla ja tieteellisillä ilmaisuilla, jotka mahdollistaisivat laajemman ryhmän osallistumisen keskusteluun. Vihjailu ajojahdista termin käyttäjiä kohtaan on Pyrhösen mukaan olennainen osa väestönvaihtoteoriaa. Kohujen myötä voidaan uhriutua ja saada lisää huomiota.

Tutkija Aurelien Mondonin mukaan nykyisin kukaan ei halua tulla kutsutuksi rasistiksi, joten rasismin kannattajat sanovat puolustavansa sivilisaatiota. Kun väestönvaihdosta puhutaan julkisuudessa, moraalipaniikkiin lankeavat voivat tuntea itsensä kulttuurin puolustajaksi samalla, kun antavat itselleen luvan olla ennakkoluuloisia ja puolustaa omia etuoikeuksiaan. Mondonin mukaan äärioikeistossa siedetään käsitysten ja toimijoiden ristiriitaisuutta, mikä selittää väestönvaihtoteorian kaltaisten teorioiden nopeaa leviämistä. Antisemitistit ja juutalaiset voivat Mondonin mukaan jakaa islamofobian, ja islamofobit voivat joskus liittoutua muslimien kanssa, kun heille on yhteistä juutalaisvastaisuus.

Iltalehden kolumnisti Oskari Onninen kirjoitti kesällä 2023 historioitsija Richard Hofstadterin käsitteestä vainoharhainen mielenmaisema. Poliittisesti vainoharhainen kokee elävänsä historian käännekohtaa, jossa joku on suistamassa kotimaan tuhoon. Hän näkee politiikan mustavalkoisena taisteluna ja kannattaa epärealistisia tavoitteita. Vainoharhaan ajaa kokemus osattomuudesta muuttuvassa maailmassa. Myös perussuomalaisten ohjelma perustuu harhoihin, joiden todisteet etsitään valikoivasti tilastoista. Onnisen mukaan perussuomalaisten lausunnot ovat todellisuudessa ”yltiörasistisia näkemyksiä siitä, ettei joistakin ihmisistä voi koskaan tulla suomalaisia, vaan he ovat tuomittuja kolmannen ja yhdeksännen polven maahanmuuttajiksi.”

Richard Wolinin mukaan väestönvaihtoteorian innoittamat terroriteot osoittavat, että sanat eivät ole vain sanoja vaan myös tekoja. Wolin lainaa filosofi Ernst Cassirerin teosta The Myth of the State (1946), jossa Cassirer katsoi natsismin onnistuneen muuttamaan poliittisen kielen poliittiseksi myytiksi. Cassirerin mukaan poliittisessa myytissä kielen mystifioiva, hämärtävä käyttö ottaa vallan kielen julkisesta, viestinnällisestä tehtävästä. Kun ideologia hämärtää poliittista kielenkäyttöä, kansalaisten arviointikyky heikkenee ja demokraattinen prosessi vaarantuu yhteiskunnassa. Wolinin mukaan väestönvaihtoteoria toteuttaa samaa tehtävää kuin Siionin viisaiden pöytäkirjat eli antaa oikeutuksen ennakkoluuloille. Teorian joustavuuden vuoksi sitä voidaan soveltaa monenlaisiin ulkoryhmiin.

Tuija Saresman mukaan ei ole kovin uskottavaa, että väestönvaihdos-termiä käyttävät puoluejohtajat eivät olisi tietoisia käsitteen taustoista. Väestönvaihdos-sanan toistuvassa viljelyssä voi olla kyse siitä, että käsitettä toistamalla normalisoidaan sen käyttöä ja levitetään sitä tiedotusvälineisiin. Samaan aikaan puolustaudutaan väittämällä, että käsite on ”tilastollinen tosiasia” ja siten häivytetään siihen sisään kirjoitettua rasismia. Samaa termiä käytetään valkoisten kansanmurhasta puhuvissa teorioissa. Väestönvaihdon rinnalle on esimerkiksi kehitetty ”matalan intensiteetin kansanmurhan” käsite, jota on käytetty muun muassa maahanmuuttokriittisellä Hommaforumilla. Riikka Purra on pyrkinyt puhumaan väestönvaihdon yhteydessä kielestä ja kulttuurista, mutta puolueen maahanmuuttopoliittisessa ohjelmassa esiin nostetaan juuri Euroopan ulkopuolelta tulevat maahanmuuttajat. Kulttuurirasismissa sanan ”rotu” voi korvata sanalla kulttuuri.

Kaksoisviestinnässä kannattajille lähetetään yhtä viestiä ja julkisessa keskustelussa viestitään toista, neutraalimpaa sisältöä. Tätä on kutsuttu välineelliseksi rasismiksi. Väestönvaihdos-tapauksessa Halla-aho ja Purra ovat pyrkineet tekemään pesäeroa salaliittoteorioihin ja samaan aikaan jatkaneet vanhan käsitteen käyttöä. Tuija Saresman mukaan väestönvaihdosta puhumalla voidaan pyrkiä pitämään maahanmuuttoa politiikan puheenaiheena, kun se on jäämässä muiden aiheiden varjoon. Salaliittoteoriaa levittämällä voidaan näin politisoida ja kriisiyttää tilanne.

Kulttuurintutkija Juha Raipolan mukaan verkossa käydyt kulttuuri- ja kertomussodat ovat osa radikaalioikeiston vallankäyttöä. Sen tavoitteena on häiritä ja rikkoa yhteiskuntakoneistoa ja demokratiaa. Kulttuurisodan lietsojat pyrkivät hämärtämään julkista keskustelua tuottamalla siihen tulkinnallisia epävarmuuksia ja heikentämään yhteiskunnallisia instituutioita. Keinoina ovat vastakertomukset, uhriutuminen ja provokaatiot. Raipolan mukaan laitaoikeiston poliittisessa viestinnässä käytetään tarinallista kehystä, jonka mukaan yhteiskunta on rappion tiellä. Gender-ideologia rikkoo perinteiset arvot ja vihervasemmistolaisuus ja wokeismi ovat sumentaneet radikaalioikeiston kriitikkojen ajattelun. Kritiikkiin suhtaudutaan ironialla ja kyynisyydellä. Väestönvaihtopuhe on Raipolan mukaan esimerkki ”hukuttamisstrategiasta”: julkisuuteen pyritään tuottamaan niin suuri määrä erilaista totuusarvoltaan epäselvää materiaalia, että tosiasiat hukkuisivat ristiriitaisilta näyttävien tulkintamahdollisuuksien alle.

Journalismi 

Oikeistopopulistien harjoittamaa tieteellisen tutkimustiedon hylkäämistä ja ”vaihtoehtoisten faktojen” tarjoamista on kuvattu sanonnalla totuudenjälkeisestä ajasta. Tosiasioiden arvo julkisessa keskustelussa on vähentynyt henkilökohtaisiin uskomuksiin verrattuna. Tutkijoiden mukaan salaliittoteorioita ei esitetä aina täysin vakavissaan. Poliittiset salaliittoväitteet voivat ilmetä eräänlaisena trollauksena. Tavoitteena ei ole edes saada muita vakuuttuneeksi, vaan syödä julkisesta keskustelusta tilaa vaihtoehtojen järkiperäiseltä pohdinnalta. Suomessa tällaisen ilmiön toi edustukselliseen politiikkaan erityisesti perussuomalaiset.

Äärioikeiston verkkovaikuttamisesta kirjoittanut toimittaja Johanna Vehkoo huomautti vuonna 2020, että misinformaation tutkijoiden mukaan kun jokin asia on esitetty totena ja se on iskostunut kuulijan mieleen, käsitystä on erittäin vaikea muuttaa. Toimittajat eivät ole aina osanneet tunnistaa poliittista trollausta. Provokaatioilla ja harhaanjohtavilla viesteillä pyritään nostamaan omaa asia suurempaan julkisuuteen. Tutkimuksen mukaan esimerkiksi Yhdysvalloissa salaliittoteorioita levittävillä sivustoilla on varsin pieni yleisö, mutta poliittiset mielipidevaikuttajat ja perinteiset tiedotusvälineet nostavat niiden väitteitä julkisuuteen. Poliitikko voi vihjailemalla vahvistaa väestönvaihdon kaltaista salaliittoteoriaa ilman, että hänen voidaan suoraan väittää tukevan sitä. Vehkoon mukaan tiedotusvälineissä tarvittaisiin keskustelun manipuloinnin tunnistamista ja puheenaiheiden todellisen yhteiskunnallisen merkityksen avaamista.

Toimittaja Susanna Kuparinen kirjoitti Journalisti-lehdessä vuonna 2022, että toimittajat ovat epäonnistuneet perussuomalaisten ajattelun ja toiminnan esittelyssä. ”Perussuomalaiset poliitikot ovat saaneet temmeltää vuosikausia suhteellisen vapaasti. Puolue on heitellyt jatkuvalla syötöllä koepalloja väestönvaihdosta ja roduista, emmekä me ole kysyneet juurikaan jatkokysymyksiä.” Toisin kuin monissa länsieurooppalaisissa sanomalehdissä, poliitikkojen puheet toistetaan Kuparisen mukaan sellaisinaan eikä niitä verrata tekoihin. Koska laitaoikeistolaiset puolueet tietävät tämän vaaraksi kannatukselleen, ne pitävät tiedotusvälineitä vihollisenaan.

Väestömuutokset 

Helsingin kaupungin erikoistutkija Pasi Saukkosen mukaan väestönvaihto-termi on aatteellisesti hyvin latautunut termi, jolla pyritään tarkoitushakuisesti tuottamaan mielikuvia, jotka ajavat salaliittoteorioiden ja ääriliikkeiden asiaa. ”On ihan selvää, mihin poliitikot pyrkivät vetoamalla tilastoihin. Väestönvaihto-termillä välitetään tiettyä viestiä, mutta ei haluta jäädä kiinni suorista yhteyksistä ryhmittymiin tai ideologioihin.” 

Aluekehityksen asiantuntija Timo Aron mukaan väite väestönvaihdosta Suomessa vaikuttaa ”aika absurdilta”. STT:n vuonna 2023 haastattelema tutkimusjohtaja Aro kommentoi, että keskustelua hallitsevat hyvin värittyneet motiivit ja tunneperustaisuus. Suomessa tavoiteltu työperusteisen maahanmuuton määrä toteutui ensi kerran vuonna 2022. Jos työperusteisen maahanmuuton määrä jatkuisi samanlaisena, Suomen huolet huoltosuhteesta ja työikäisen väestön määrän vähenemisestä poistuisivat ajan myötä. Väestötieteilijöiden mukaan väestömuutokset eivät tapahdu nopeasti, vaan vievät yleensä vuosikymmeniä ja ovat yleensä luonteeltaan paikallisia. 

Taloustieteilijä John Rapley kirjoittaa, että 1800-luvun teollinen vallankumous johti länsimaissa väestönkasvuun ja eliniän pidentymiseen parantuneen maataloustuotannon ansiosta. Perhekoot alkoivat kuitenkin pienentyä länsimaissa vasta 1900-luvulla. Länsimaiden väestön osuus maailman väestöstä kasvoi 25 prosenttiin ennen ensimmäistä maailmansotaa, kun historiallisesti länsimaiden keskimääräinen osuus oli ollut 15 prosenttia. Samanaikainen imperialismi ja sitä edeltävä kolonialismi mahdollistivat sen, että työttömäksi jäänyt eurooppalainen väestönosa saattoi siirtyä siirtomaihin tai entisiin siirtomaihin kuten Yhdysvaltoihin. Kun siirtomaat itsenäistyivät, niiden väestö vuorostaan kasvoi nopeasti. Maailman väestösuhteet eivät ole muuttuneet vastakkaisiksi vaan palautuneet entiselleen.

Politiikka 

John Rapleyn mukaan merkittävin muuttoliike on maailmanlaajuinen kaupungistuminen. Kahden miljardin ihmisen muuttaminen kaupunkeihin on tuottanut edullisen työvoiman varannon. Työvoimavaltaisen teollisuuden siirtyminen alhaisten palkkojen maihin tuotti länsimaisille yrityksille suuret voitot. Länsimaiden asukkaat saivat edullisia tuotteita, mutta lännen työväestö menetti entisen asemansa. Tutkija Lawrence Rosenthalin mukaan ulossulkevan nationalismin nousuun on vaikuttanut vuoden 2008 finanssikriisi, joka haastoi taloudellisen uusliberalismin valtakauden. John Rapleyn mukaan protektionismi työpaikkojen säilyttämiseksi ei ole toimiva ratkaisu, minkä voi havaita esimerkiksi Brexitin epäonnistumisesta. Nykyaikana pääoma pystyy siirtymään edullisimman tuotannon maahan.

Rapleyn mukaan länsimaiden hallitukset olisivat voineet vastata globalisaatioon verottamalla tilanteesta hyötyviä yhtiöitä ja jakamalla saadut tulot koko yhteiskunnan hyväksi. Valtiot olisivat voineet tukea palvelusektorille siirtyviä työläisiä tarjoamalla koulutusta ja tukemalla palkkausta ja hyviä työolosuhteita. Sen sijaan valtioiden vastaus oli päinvastainen. Uusliberalismin nimissä rikkaille annettiin veronalennuksia, hyvinvointiohjelmia karsittiin ja ammattiliittojen asemaa heikennettiin. Rapleyn mukaan siirtolaiset eivät vieneet länsimaiden työväenluokan työpaikkoja, sen sijaan länsimaiden valtaapitävät hylkäsivät työväen. Keski- ja yläluokkainen eliitti ei kehittänyt hyvinvointivaltiota, vaan jätti vähäisen koulutuksen varaan jääneet oman onnensa nojaan. Väestönvaihtoteoria on ilmentymä siitä, miten syrjäytetyt on saatu syyttämään tilanteestaan toista sorrettua ryhmää ja samaan aikaan oikeasti vastuulliset ”myöntävät itselleen uuden veronalennuksen”.

Vihreiden Osmo Soininvaara kirjoitti blogissaan varustautumisesta hallitsemattomaan ilmaston lämpenemiseen. Hän väitti provokatorisesti, että Suomeen tulee ”useita miljoonia” pakolaisia, kun Suomi joutuisi kantamaan oman suhteellisen osansa elinkelvottomiksi muuttuvilta alueita siirtyvän väestön asuttamisesta. Soininvaara katsoi, että laajamittainen ilmastopakolaisuus on seurausta ilmastonmuutosta edistävien puolueiden politiikasta, vaikka ne toisaalta väittävätkin vastustavansa ”väestönvaihtoa”. Myöhemmin Soininvaara kertoi, ettei hänen esittämänsä tulevaisuuskuva ole todennäköinen ja että hän halusi provokaatiollaan osoittaa, kuinka isoista ongelmista oli kyse. Soininvaaran mukaan perussuomalaisen puolueen kaltaiset toimijat eri maissa ovat vastuussa siitä, että maailma menee kohti tuhoa. Soininvaara lainasi blogiinsa tulleita kommentteja, joissa puhuttiin pakolaisten tappamisesta ja paheksuttiin kansallissosialistisen aatteen rajoittamista. ”Tässä islamistisessa invaasiossa ei ole kyse mistään ilmastonmuutoksesta vaan kalergisuunnitelmasta, mikä tähtää valkoisen rodun tuhoamiseen.” ”Se ilmastonmuutos on ihan tutkitusti Suomen etu.” ”Vapaamuurari ja kryptojuutalainen Soininvaara valitsi juuri kohtalonsa.”

Yhteiskuntafilosofi Mark R. Reiffin mukaan sekä väestönvaihto-salaliitto että oletus ei-ohjatusta väestönmuutoksesta nojaavat samoihin väitteisiin ja arvoihin. Halu suojella etnistä ja uskonnollista puhtautta puetaan väitteeseen väestönvaihdoksesta, mikä antaa suojaa kritiikiltä. Reiffin mukaan monet näkevät etnisten ryhmien välisen tasa-arvon nollasummapelinä. Hänen mukaansa on kuitenkin näyttöä siitä, että syrjivien asenteiden ja käytäntöjen vähentäminen hyödyttää myös valtaväestöä parempien elinolojen kautta. Reiffin mukaan liberalismin sitoutuminen tasa-arvoon ja järkeen johtaa etuoikeuksien ajatuksen hylkäämiseen epäoikeudenmukaisena ja näennäistieteellisenä. Liberalismin periaate uskonnollisen ja poliittisen vallan erottamisesta vie pohjan fundamentalistiselta, uskonnollisesti perustellulta poliittiselta ideologialta. Etniset ryhmät eivät ole aatteellisesti yhtenäisiä ryhmiä, vaan molempiin kuuluu konservatiiveja ja liberaaleja. Valkoisten historiallisia etuoikeuksia eivät hänen mukaansa uhkaa väestömuutokset vaan liberalismi itsessään.

Reiffin mukaan liberalismin arvot häviävät, jos ihmiset tulevat vakuuttuneiksi, että jotkut ihmiset eivät ole yhtäläisten oikeuksien arvoisia. Ihmiset eivät kannata antiliberaaleja poliitikkoja omien etujensa säilyttämiseksi, vaan koska heidät on saatu vakuuttuneiksi, että yhteiskuntaan kuuluu ihmisten moraalinen hierarkia eli arvojärjestys. Ihmisiä suostutellaan kannattamaan autoritaarisuutta demokratian sijaan, vaikka se johtaa heidän omien osallistumismahdollisuuksiensa heikkenemiseen. Kyse ei ole ragoinnista väestömuutoksiin, koska samat antidemokraattiset arvot leviävät sekä vähemmistöissä että enemmistössä. Reiffin mielestä liberalismin arvoja ei kannata ottaa itsestäänselvyyksinä, vaan ne tarvitsevat puolustamista. Ei riitä, että ihmisille kertoo heidän olevan arvoiltaan syrjiviä tai heikkoja polkevia, sillä he pitävät niitä hyvinä ominaisuuksina. Sen sijaan tulisi selittää, että rasismin kaltaiset asenteet vahingoittavat kaikkia ihmisiä, koko yhteiskuntaa. Väestönvaihtoteorian kaltaiset asenteet eivät perustu tosiasioihin, vaan itseään vahvistaviin kertomuksiin, joiden tehtävä on vahvistaa hallitsevan ryhmän etuoikeuksia ja muiden alistamista. Näiden kertomusten vastapainoksi Reiff ehdottaa ajattelun vahvistamista koulutuksessa, rikkaiden ja köyhien välisen kuilun kaventamista ja huomion suuntaamisesta nykyajalle tyypillisestä itsensä kehittämisestä myös sen pohtimiseen, mitä arvoja koko yhteiskunta tarvitsee.

Lähteet

Viitteet

Kirjallisuutta 
 Baider, Fabienne: The Dynamic Model of Meaning Approach: Analyzing the Interculturality of Conspiracy Theory in Far-Right Populist Discourses. Teoksessa

Aiheesta muualla 
 
 
 
 

Alt-right
Etnisiin ryhmiin liittyvät salaliittoteoriat
Identitaarinen liike
Muuttoliike
Propaganda
Äärioikeisto